Okresná prokuratúra Bratislava V 
Prokofievova 4, 851 01 Bratislava 5

Sp. zn. : 3 Pv 1076/09/1105	Bratislava V, 25.1.2013
EEČ : 2-12-25-2013

U Z N E S E N I E

Trestná vec:	obvinený XXXXX 
Prečin:	Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 19.4.2007 v Bratislave na Ševčenkovej ulici 32 na Daňovom úrade XXXXX V za daňový subjekt XXXXX-XXXXX, IČO: XXXXX, IČ DPH XXXXX, so sídlom XXXXX, XXXXX, podal daňové priznanie k dani z pridanej hodnoty za I. štvrťrok 2007 s vlastnou daňovou povinnosťou vo výške 10 873,-Sk, nezahrnul do daňového priznania príjmy vo výške 132 725,-Sk, teda nepriznal a skrátil daň o 21 259,-Sk(705,66-eur), následne dňa 18.7.2007 v Bratislave na Ševčenkovej ulici 32 na Daňovom úrade XXXXX V podal daňové priznanie k dani z pridanej hodnoty za II. štvrťrok 2007 s vlastnou daňovou povinnosťou vo výške 16 699,-Sk, nezahrnul do daňového priznania príjem vo výške 986 471,-Sk, teda nepriznal a skrátil daň o 155 779,-Sk(5 170,91-eur), týmto konaním skrátil daň z pridanej hodnoty za zdaňovacie obdobie I. a II. štvrťrok 2007 v celkovom rozsahu 5876,57-eur(177 038,-Sk),
lebo zanikla trestnosť činu
Odôvodnenie:
Vyšetrovateľ PZ OR PZ v Bratislave V OKP OEK stíha obv. XXXXX na základe uznesenia podľa §206 ods. 1 Tr. poriadku zo dňa 8.11.2012 pre zločin skrátenia dane a poistného podľa §276 ods. 1, ods. 2 písm. d/ Tr. zákona na tom skutkovom základe, ako je uvedené vo výrokovej časti tohto uznesenia. 

Vyšetrovateľ PZ predložil dňa 21.1.2013 spisový materiál  tunajšej prokuratúre s návrhom na zastavenie trestného stíhania, preskúmaním predmetného spisového materiálu som dospel k záveru, že sú splnené podmienky na postup podľa §215 ods. 1 písm. h/ Tr. poriadku s poukazom na ustanovenie § 86 ods. 1 písm. e/ Tr. zákona.

Podľa §215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.

Podľa § 276 ods. 1, ods. 2 písm. d/Tr. zákona kto vo väčšom rozsahu skráti daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody na tri roky až osem rokov.

Podľa § 86 ods. 1 písm. e/ Tr. zákona v znení zákona č. 334/2012 Z. z., účinného od 1.1.2013, trestnosť trestného činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa §86 ods. 2 Tr. zákona v znení zákona č. 334/2012 Z. z., účinného od 1.1.2013, trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Podľa §2 ods. 1 Tr. zákona trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.

Z predloženého spisového materiálu vyplýva, že obvinený nezahrnutím príjmov z podnikateľskej činnosti za zdaňovacie obdobie I. a II. štvrťrok 2007 skrátil daň z pridanej hodnoty v celkovom rozsahu 5876,57-eur(177 038,-Sk), táto mu bola dodatočným platobným výmerom po vykonaní daňovej kontroly vypočítaná a túto bol povinný uhradiť v celkovej výške 5 876,57-eur. Z vyjadrenia Daňového úradu XXXXX zo dňa 27.6.2012(č. l. 120) vyplýva, že obvinený XXXXX-XXXXX nemá nedoplatky na daniach spravovaných daňovým úradom, čo potvrdil vo výpovedi aj svedok XXXXX dňa 16.10.2012 za Daňový úrad XXXXX, Daňový úrad XXXXX dňa 28.5.2012 oznámil(č. l. 118), že obvinený daňové nedoplatky uhradil dňa 2.4.2012 vo výške 705,66-eur a 5 170,91-eur tak, ako vyplývali z dorubenej dane dodatočným platobným výmerom, k čomu boli obvineným predložené aj kópie úhrad z XXXXX, a. s.(č. l. 86).  
Zo spisového materiálu, najmä však z výpisu z evidencie OTE-Avízo  zo dňa 12.7.2012 vyplýva, že obv. XXXXX nie je a nebol stíhaný pre iný trestný čin ako v aktuálne vedenom trestnom stíhaní, nebol súdne trestaný a teda spĺňa podmienky uvedené aj v §86 ods. 2 Tr. zákona.  
S poukazom na vyššie uvedené skutočnosti ako aj ustanovenia §2 ods. 1, §86 ods. 1 písm. e/, ods. 2 Tr. zákona č. 300/2005 Z. z. v znení zákona č. 334/2012 Z. z., účinného od 1.1.2013, mám za to, že ohľadne vymedzeného obdobia v stíhanom skutku boli splnené podmienky ustanovenia § 86 ods. 1 písm. e/ Tr. zákona o účinnej ľútosti a preto som rozhodol tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Dana
prokurátor